Document ID: /fineweb-2-swissfilter-quality_10-filterrobots/filtered/02818.jsonl.gz/210

Rumeni list, tradicionalno jesensko hodočašće mladih Hrvata Gospi u Einsiedeln (trideset i sedmo po redu), održano je u subotu 28. rujna 2013.
Ovogodišnji susret u ovom poznatom marijanskom svetištu započeo je predavanjem u velikoj samostanskoj dvorani u kojoj se okupilo nekoliko stotina znatiželjnih slušača. Predavač je bio bioetičar i profesor moralne teologije na Katoličkom bogoslovnom fakultetu Sveučilišta u Zagrebu prof. dr. Tonči Matulić. Ovaj istaknuti teolog je ujedno i dekan spomenutog fakulteta.
Nevjera i vjera u četiri oka bila je tema njegovog predavanja. Kako vjernicima pomoći da osvijeste i osnaže svoju vjeru, posebno u trenutku duboke promjene koju živi suvremeno čovječanstvo, jer za čovjekovu dušu «nema boljega lijeka od utjehe vjere». Govoreći o problemima (ne)vjere dr. Matulić je spomenuo i neke «administrativne mjere» kojima se sputavao put pojedincima prema vjeri, npr. u zemljama komunističkog režima. Kritički se osvrnuo i na neke aktualne hrvatske političare koji relativiziraju značaj Božića nazivajući ga «blagdanom mira» itd.
Predavač dalje beskompromisno raskrinkava lažne bogove materijalizma, komunizma, suvremene idolatrije, kako bi se prepoznalo pravo Božje lice. Ovako kvalitetno predavanje već dugo nismo čuli na ovakvim susretima. Šteta što nije bilo više vremena za pitanja i odgovore, ali satnica je bila takva da nakon predavanja mladi imaju i mogućnost za ispovijed.
Kasnije su, penjući se postajama Kalvarije u pobožnosti Križnog puta produbili su svoja razmišljanja o problemnima vjere u suvremenom društvu u kojem dominiraju materijalizam i egoizam.
Fra Mićo Pinjuh je na početku mise u bazilici pozdravio vjernike pridošle iz svih misija i pozvao dr. Matulića da započne ovo svečano euharistijsko slavlje, na kojem su koncelebrilali gotovo svi misionari. Zborom mladih iz nekoliko misija ravnala je Dragica Bošnjak. U svojoj propovijedi dr. Matulić je pozvao mlade da budu radosni, da se snaga njihove vjere vidi i na njihovim licima. – Ponekad neki svećenici izgledaju strogo i mrko kao da su oni spasili svijet – našalio se profesor Matulić – kao da ga nije spasio Gospodin.
Nakon mise, druženje je nastavljeno u Dorfzentrumu, gdje je popularna hrvatska pjevačica Nina Badrić uz pomoć svog benda zabavljala oko petstotinjak mladih. Zanimljivo su stihovi iz njenog velikog hita Takvi kao ti kojim je započela svoj nastup – Prokleto je, sve što je od tebe…
Ivan Ivić
{gallery}stories/foto/drustvo/misije/rumeni_list_2013/{/gallery}